O cercetătoare de origine română, stabilită în Statele Unite, a declarat război ştirilor false. Rada Mihalcea şi echipa ei de la Universitatea Michigan au inventat un sistem digital care depistează ştirile false, de multe ori cu mai mare precizie decât oamenii.

Algoritmul creat de Rada Mihalcea analizează textul scris, verificând structura gramaticală, punctuaţia şi complexitatea mesajului. Determină apoi, pe baza acestei analize, dacă articolul are sau nu ca scop manipularea şi dezinformarea celor care îl citesc.

Sistemul digital poate fi folosit atât de motoarele de căutare, cât şi de siteurile de ştiri.

Într-un interviu pentru site-ul Digital Trends, cercetătoarea româncă spune că a luat decizia de a se implica în lupta cu ştirile false când a văzut efectele negative majore pe care acestea le pot avea atât asupra evenimentelor politice importante, cât şi asupra vieţii de zi cu zi.